DA Den Europæiske Unions Tidende L 253/16

KOMMISSIONENS FORORDNING (EF) Nr. 1364/2004

af 22. juli 2004

om overgangsforanstaltninger for salg af højst 54 000 t hvede og 40 000 t majs fra de nationale sikkerhedslagre i Ungarn

KOMMISSIONEN FOR DE EUROPÆISKE FÆLLESSKABER HAR —

under henvisning til traktaten om oprettelse af Det Europæiske Fællesskab,

under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse,

under henvisning til akten vedrørende Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og

ud fra følgende betragtninger:

(1) I henhold til artikel 6 i Kommissionens forordning (EF) nr. 1972/2003 af 10. november 2003 om overgangsforanstaltninger for samhandelen med landbrugsprodukter som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (1) har de ungarske myndigheder meddelt Kommissionen, at de har til hensigt at sælge højst 54 000 t hvede og 40 000 t majs fra de nationale sikkerhedslagre som led i en rotationsprocedure.

(2) Salget af en så stor mængde hvede og majs vil kunne forstyrre EU’s marked for korn. Der bør derfor vedtages overgangsforanstaltninger med henblik på at fastsætte salgsbetingelser, som svarer til dem, der er fastsat i Kommissionens forordning (EØF) nr. 2131/93 af 28. juli 1993 om procedurer og betingelser for salg af korn fra interventionsorganerne (2), så de erhvervsdrivende ikke forskelsbehandles og der tages hensyn til markedsbetingelserne.

(3) Da en eventuel genopbygning af lagrene også vil kunne forstyrre EU’s marked, bør der fastsættes en procedure for Kommissionens godkendelse af ordningen for genopbygningen.

(4) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Korn —

UDSTEDT FØLGENDE FORORDNING:

Artikel 1

I denne forordning fastsættes der overgangsforanstaltninger for salg af højst 54 000 t hvede og 40 000 t majs fra de ungarske myndigheders nationale sikkerhedslagre pr. 1. maj 2004 og for en eventuel genopbygning af lagrene.

Artikel 2

Det i bilaget nævnte agentur, der forvalter de ungarske sikkerhedslagre, sælger den i artikel 1 nævnte mængde på EU’s marked ved en løbende licitation indtil den 30. oktober 2004.

I denne forordning forstås ved licitation indkaldelse af bud og tilslag til den person, hvis bud er det mest fordelagtige og i overensstemmelse med denne forordnings bestemmelser.

Artikel 3

Det i artikel 2, stk. 1, nævnte agentur offentliggør en licitationsbekendtgørelse mindst tre dage før den dato, hvor den første frist for indgivelse af bud udløber.

Licitationsbekendtgørelsen skal navnlig indeholde følgende oplysninger:

a) frist for indgivelse af bud for hver dellicitation og den adresse, hvortil bud skal indgives

b) de minimumsmængder, som buddene kan omfatte

c) sikkerhedsstillelser og betingelser for frigivelse heraf

d) de vigtigste fysiske og tekniske kendetegn for de forskellige kornpartier

e) oplagringssteder og lagerholders navn og adresse

f) betalingsbetingelser.

Sidste frist for indgivelse af bud til den første dellicitation er den femte arbejdsdag efter offentliggørelsen af denne forordning i Den Europæiske Unions Tidende.

Artikel 4

Tilslagsprisen skal svare til den pris, der for en tilsvarende kvalitet og en repræsentativ mængde noteres på markedet for oplagringsstedet, eller i givet fald på det nærmest liggende marked, idet der tages hensyn til transportomkostningerne. Tilslagsprisen må ikke være lavere end 108,76 EUR/t.

Artikel 5

Det i artikel 2, stk. 1, nævnte agentur træffer alle fornødne forholdsregler for at sikre, at interesserede får mulighed for at vurdere kvaliteten af det korn, der skal sælges, inden de indgiver bud.

Artikel 6

Det i artikel 2, stk. 1, nævnte agentur underretter straks alle bydende om resultatet af deres deltagelse i licitationen. Senest tre arbejdsdage efter denne meddelelse sender agenturet en tilslagsmeddelelse til tilslagsmodtagerne pr. anbefalet brev eller skriftlig telekommunikation.

Artikel 7

Det i artikel 2, stk. 1, nævnte agentur sender senest tirsdag i ugen efter udløbet af fristen for indgivelse af bud Kommissionen oplysninger om mængde og gennemsnitspriser for de solgte partier.

Artikel 8

Ordningerne for en eventuel genopbygning af det hvede- og majslager, som er omhandlet i denne forordning, skal godkendes af Kommissionen, inden de iværksættes, så enhver forstyrrelse af EU’s kornmarked undgås.

Artikel 9

Denne forordning træder i kraft dagen efter offentliggørelsen i Den Europæiske Unions Tidende.

Denne forordning er bindende i alle enkeltheder og gælder umiddelbart i hver medlemsstat. Udfærdiget i Bruxelles, den 22. juli 2004. På Kommissionens vegne Franz FISCHLER Medlem af Kommissionen

(1) EUT L 293 af 11.11.2003, s. 3. Senest ændret ved forordning (EF) nr. 735/2004 (EUT L 114 af 21.4.2004, s. 13).

(2) EFT L 191 af 31.7.1993, s. 76. Senest ændret ved forordning (EF) nr. 777/2004 (EUT L 123 af 27.4.2004, s. 50).